90. schôdza NR SR - 8.deň - A. dopoludnia
Dátum: 2023-05-12
Poslanec: Kuriak, Milan (OĽANO)
Druh vystúpenia: Vystúpenie v rozprave

216. Ďakujem. Trošku som naťahoval čas, aby, lebo som taký trémista stále, aby som trošku vydýchol, tak nedá, nedá mi nevyjadriť sa k tejto téme, ktorá je môjmu srdcu veľmi blízka. Tak snažím sa v tomto pléne, aj keď niekedy uletím, ale snažím sa vyjadrovať hlavne k témam, ktoré sú mi srdce, blízke srdcu, ako napríklad regióny, podpora cestovného ruchu, podnikateľov, farmári, ja neviem, mosty, cesty a také veci, ale jednou z mojich srdcoviek je práve, je práve prorodinná politika a téma, téma matiek, otcov, detí. Tak z tohto miesta chcem, samozrejme, poďakovať Igorovi Matovičovi, že, že on je taký ťahúň a vo, vo veľa veciach ani sa nemusím narobiť, ale on tými atómovkami veľa tých mojich snov a plánov naplní v prorodinnej politike. Naozaj ďakujem, to nie je to iba o tom, o tej veľkej veci rodinného balíčka, ale, ale naozaj veľmi si cením jeho snahu vytvoriť z našej krásnej krajiny prorodinnú krajinu a, a možno naozaj, neviem, ako sme teraz na tom, ale že možno práve vďaka, vďaka Igorovi, ale aj ďalším kolegom poslancom, ktorí, ktorí ho v tomto podporujú, že budeme možno najpro... najprorodinnejšia krajina minimálne v Európe alebo v okolitých štátoch. Ja na začiatku len k tomu návrhu zákona, samozrejme, som veľmi rád, že sa týka aj oslobodenia od daní mládeže, deti od 15 rokov, ktorí už začnú brigádovať. To sa možno budem venovať, bude priestor ešte vo faktických podmienkach (poznámkach, pozn. red.), ale, samozrejme, aj toto je pre mňa veľká téma, lebo týka sa detí. Ale viac sa budem venovať práve tej časti, čo sa týka podpory a zvýhodnenia daň... daňových povinností u matiek, u pracujúcich matiek, ktoré majú deti do 15 rokov. Takže tento návrh zákona, ktorý predložil kolega Igor Matovič, chcem na začiatku naozaj zvýrazniť, že sa jedná o veľmi nielen zaujímavý, ale dobrý a prospešný zákon pre veľa ľudí na Slovensku a naozaj práve tí, ktorí, ktorí to nielen najviac potrebujú, ale ktorí si to aj najviac zaslúžia, a to sú, to sú zase rodiny a tu konkrétne matky s deťmi. Teraz trošku tak vecne a potom jak bude čas, tak aj emočne. Lebo keby som začal emočne, tak zase ani, ani tretinu nepoviem z toho. Takže tak vecne k tomuto zákonu, čo, čo narýchlo mám tu pripravené aj z dôvodovej správy, aj niečo z médií, tak obsahom tohto návrhu zákona sú dve línie. Prvá sa týka práve spomínaných žien a matiek, na ktoré sa chcem upriamiť, a druhá mladých ľudí, ktorých vek nedosiahol 25 rokov. Čo ja vítam je, je naozaj práve tá novela, ktorá má za cieľ daňovú úľavu pre vybrané skupiny ľudí a hlavne týkajúce sa matiek, ale, ale aj detí a vlastne tým sa pomôže aj zrov... zrovnoprávniť alebo priblížiť sa ku, priblížiť sa ženám a matkám k platom mužov. Práve pre tento typ diskriminácie, čo sa týka platov, je, je Slovensko kritizované aj z Európskej únie, čo som často zaregistroval v médiách, takže aj týmto, aj týmto sa vyrieši táto, táto výtka. Ako vyplýva z Igorovho návrhu zákona, jeho cieľom je, aby matky detí vo veku do 15 rokov s hrubým príjmom do 2 000 eur neplatili zo svojej mzdy daň z príjmu. Ak takáto matka zarába v hrubom viac ako 2 000 eur, z príjmu presahujúceho túto sumu už matka daň z príjmu nebude mať povinnosť zaplatiť, čo ja si myslím, že by tak každý slušný a normálne zmýšľajúci človek na Slovensku. Rovnaké pravidlá sa majú vzťahovať aj na mladých ľudí do 25 rokov. Aj oni by mali mať nárok na špeciálnu výšku nezdaniteľnej časti základu dane, a to môže tiež aj mladých ľudí ešte viac motivovať, aby si možno vyhľadávali brigády a hlavne, aby vďaka tým úľavám na daniach možno si aj viac peňazí ušetrili práve možno aj na založenie rodiny a na iné veľmi potrebné finančne náročné veci. Takže sú výhrady, sú veľké výhrady, ako aj tu bolo spomenuté aj od kolegyne Slavěny, že ako kebyže to bolo rozdávanie. Nie je to rozdávanie, lebo, lebo táto téma, ja som viac ako 12 rokov pri, pri OĽANO, ako sledujem od štyroch ľudí a viem, viem že táto téma bola úplne pri zrode tejto myšlienky, čo sa týka OĽANO, a s dobrým koncom, že, že OĽANO vyhralo voľby a môže vďaka tomu riešiť a vďaka Igorovi práve túto prorodinnú a sociálnu politiku a, samozrejme, spústu iných a dobrých zákonov. Takže nie je pravda, že to je nejaká atómovka pred voľbami a využívanie, využívanie ľudí alebo zneužívanie na politické body. To naozaj ani, ani z ďaleka sa to nepribližuje pravde. Čo sa týka tohto, že odkiaľ na to, na to vziať, čo sa týka zaťaženia pre štátny rozpočet. Mnohí nevedia, ale treba si, treba spomenúť a, a oponenti si musia uvedomiť, že zvýšením platov týchto vybraných skupín sa vráti späť do ekonomiky mnohí, mnohými spôsobmi. Jeden, jeden z nich bude určite, keď sa bavíme o mladých ľuďoch a matkách, tak určite veľkú časť tých ušetrených peňazí na oslobodenie od dane tak vrátia ekonomike v podobe, že si budú môcť viac dovoliť nakúpiť rôznych tovarov, potravín, možno aj takých vecí, ku ktorým kvôli finančnej situácii nemali prístup. Takže toto bude jedna, jedna z tých možností, ako sa to vráti do štátneho rozpočtu. Ale je tu ešte jedna zaujímavá vec, a dôležitá, že v tomto návrhu zákona je, ja to trošku vyselektujem, lebo chcem sa aj trošku emočne venovať tejto téme. Tuto mám, že tento krok by sa, podieľali by sa na, na kompenzovaní možno, možno záťaže na štátnom rozpočte, lebo tento krok a návrh Igora Matoviča by sa dotkol zamestnancov, ktorí v hrubom zarábajú viac ako 8 477 eur mesačne a oni boli doteraz oslobodení od daní a v ďalšom, toto sa zruší. Takže oni, oni sa budú podieľať, podieľa, podieľať daňami na, na určitých financiách pre štátny rozpočet. Ja z tohto miesta, ako som spomenul, že téma matky, rodiny, rodiny s deťmi je moja srdcovka, samozrejme je to pre mňa prirodzené, preto chcem aspoň krátko, chcem aspoň krátko spomenúť a poďakovať mojej mamke, ktorá porodila deväť detí, vychovala nás osem okrem najmladšej sestry Márie a naozaj jej veľmi, veľmi pekne za to ďakujem, že hlavne, že nám dala, dala život. Obetovala celý svoj život pre nás deti, dokázala nás bez otca vychovať od mojich siedmich rokov z platu upratovačky, ale vždy sa našli aj dobrodinci ľudia, ktorí, ktorí jej v tejto službe deťom dokázali, dokázali jej pomôcť. A, a naozaj uvedomoval som si, že nemal som všetko ako moji rovesníci, moji kamaráti, spolužiaci, ale môžem povedať, vďaka jej obetavosti, obete a láske som mal vždy aj nejakú sladkosť, síce často to bola horalka na štvoro, jablko na štvoro, ale aj ten chlieb sme mali každý deň, takže naozaj bolo to, bolo to veľmi krásne detstvo. A ešte, Bože, to už toľko, a ešte hlavne aby som nezabudol, z tohto miesta chcem poďakovať druhej veľkej mame... (Prerušenie vystúpenia predsedajúcim.) Blanár, Juraj, podpredseda NR SR Vy máte neobmedzený čas, pán spravodajca, aby ste nedostali infarkt. To by som bol nerád. Kuriak, Milan, poslanec NR SR ... druhej veľkej mamke, a to je, mamke v mojom okolí, a to je moja manželka Majka, ktorá, jáj... (Prerušenie vystúpenia predsedajúcim.) Blanár, Juraj, podpredseda NR SR Pán poslanec, vy máte neobmedzený čas, čiže pokoj, lebo vidím na vás, že to chcete stihnúť. Máte výhodu ako spravodajca, takže pokojne vyjadrite svoje emócie, preto som vás chcel upozorniť, ale až zaniklo to v tom nasadení, ktoré ste mali. Nech sa páči. Kuriak, Milan, poslanec NR SR Ja som to aj zabudol. Veď ja som si narýchlo písal. Tak ale mám pol zošita. Pol zošita mám, nevadí? Blanár, Juraj, podpredseda NR SR Nech sa páči, je to na vás. Kuriak, Milan, poslanec NR SR Ale nie. Tak nebudem zdržiavať, samozrejme, á, ešte máme hodinu, takže hodinu budem. (Povedané so smiechom. Reakcie z pléna.) Nie, a tak chcem poďakovať druhej veľkej mamke v mojom, v mojom (rečníkovi sa trasie hlas), ja som emočný človek, no, prepáčte, mojej manželke Majke, ktorá tiež prijala a chcela dať život siedmim deťom. Vďakabohu, päť nám žije, dve, dve sa neudržali a naozaj napriek tomu, že mala iba jednu sestru, ona nemala v DNA to, čo ja, keď pochádzam z deviatich detí, babka z jedenástich detí, prababka to už ani nejdem hovoriť, lebo ani neuveríte. Ale naozaj moja manželka sa dokázala obetovať a hlavne jej ďakujem z tohto miesta, že vyhovela mojej túžbe, keď sme mali iba dve žijúce dcéry, preto je aj veľký rozdiel, ale veľmi jej chcem poďakovať, že otvorila svoje srdce pre viac detí a dokázala prijať ešte tri deti, ktoré sú teraz neplnoleté. A naozaj keď si spomeniem na to obdobie, ako to ťažko prijímala v začiatkoch, že veľa detí, a že naozaj možno nebola na to pripravená, ale teraz by tie deti nedala za nič na svete. Naozaj to je, to je pre ňu obrovská radosť a, a práve aj vďaka tejto jej otvorenosti máme ešte aj najmladšiu dcéru Marušku, ktorá je pre nás veľkým pokladom a anjelom a naozaj prináša obrovský kopec radosti vo svojom okolí. Emočne by som mohol rozprávať veľmi veľa, ale chcem aj, chcem aj teraz ku Dňu matiek paru slov povedať. Moja mamka nikdy po tom netúžila, nikdy nebola na výslní, bola, bola navrhnutá občanmi mesta pred rokmi na mamku roka a nezabudnem, keď povedala, že za čo by si to ona mala akože práve ona zaslúžiť toto ocenenie, že tá jej skromnosť bola naozaj ukážková. Tak nakoniec sme ju deti presvedčili, že si to zaslúži. To bola ukážka jej veľkého srdca a ja ten Deň matiek spomínam práve kvôli tomu, že teraz niektorí, niektorí politici budú, z predchádzajúcich vlád, budú trošku v kŕči, keď boli roky zvyknuté, Igor Matovič a hlavne on im to trošku naštrbil, ten taký, taký komfort, takú pohodičku, rozdávanie tých karafiátov, ružičiek v akcii možno, možno niekedy na eurá, možno aj za euro a naozaj robili okolo toho, okolo, okolo toho krásneho sviatku a takej hodnotnej veci, preto som bol emočný, lebo, lebo viem, čo znamená pre niektoré a, a verím tomu, že pre väčšinu matiek, čo znamená materstvo, koľko je to obety. A, a oni z toho, niektorí politici z toho urobili takú šou v sálach s úsmevmi, s hercami, spevákmi, s vtipmi, niekedy nemiestnymi, tak teraz budú trošku, títo politici budú trošku v kŕči rozdávať tie karafiáty možno, možno aj ani nebudú. Lebo naozaj situácia sa zmenila, lebo skutočná pomoc matkám a prorodinná politika je, je ukážkou toho, čo tu Igor Matovič so svojimi atómovkami predvádza. Ja mu naozaj za toto, neviem sa mu za toto vynaďakovať, preto som rád, že som súčasťou toho, lebo pre mňa, pre mňa matky, pre mňa rodiny, deti sú naozaj to najcennejšie, čo môže byť na svete. Takže naozaj za toto veľmi ďakujem. Nielen na Orave, ale aj ako kolega Peťo spomenul, ale aj inde na Slovensku je veľa rodín s viacerými, s viacerými deťmi a práve keď som počul na stretnutí v Ružomberku, keď rodičia spomínali, že majú deväť detí, tak mi nedalo, samozrejme, osobne sa s nimi porozprávať, tak som zašiel za nimi a naozaj tá radosť z toho, že majú, aj konkrétne viem, že majú sedem dcér, majú dvoch synov, všetky, všetky tie ich deti pracujú. Tí rodičia vyzerali, vyzerali veľmi mlado. Ja chcem aj týmto motivovať ľudí, aby sa nebáli prijať viac detí, že nie všetko sú financie a vďaka týmto predkladaným návrhom zákona, nielen tohto, ale prorodinného balíčka a všetkým iným ďalším, že teraz už aj tá finančná situácia pre rodiny sa omnoho viacej zlepšuje. Ja chcem aj poďakovať Anke Záborskej, aj ďalším, naozaj pri tom, že dokázala presadiť, dokázala presadiť a som rád, že práve ona ako mamka ma predbehla v tomto mojom sne a v mojej myšlienke. Ja som chcel, aby, aby všetky deti, aj piate, aj ďalšie mali príspevok pri, ako matky pri narodení aj ďalších detí, ale naozaj prihliadnuc ku finančnej situácii, ja si veľmi cením, že, Anka, že si urobila tento krok. Viem, že nebolo to zo začiatku také úplne jasné, že to prejde, aj všetkým, ktorí podporili tento návrh zákona, že už teraz môžu mamky, myslím, že to od mája platí, od mája, keď sa každé dieťatko narodí, tak dostane tých 830 eur bez páru centov, tak to je tiež veľká pomoc, lebo viem dobre, ako som sa musel niekedy, poviem tak ľudovo, ťapnúť po kešeni, keď sme už očakávali, že príde ďalší člen rodiny k nám domov a vedel som si zhruba vypočítať, koľko kočík stojí, koľko základné oblečenie a iné veci, takže, našťastie, ja vtedy som bol vo veľmi dobrej finančnej situácii, hej, takže my sme s tým problém nemali, ale neboli to malé sumy peňazí. A ja verím tomu, že do budúcna, nemusím to byť ja, hej, ale verím tomu, že v tomto pléne možno ja nebudem poslancom, však to nie je v našich rukách, ale verím tomu, že v tomto pléne sa v ďalšom volebnom období nájdu poslanci, ktorí, ktorí budú robiť všetko preto, aby, aby všetky deti mali nárok aj na tento, na tento bonus, čo sa týka príspevku pri narodení dieťaťa a iných tém. Dobre, nejdem už zdržiavať, lebo mám tu ešte narýchlo niekoľko strán napísaných. Ja si myslím, že stačí a ostatné, ostatné keď tak poviem vo faktických. Ďakujem pekne.